Էշլի Գրեմ

Էշլի Գրեմ (, )), ամերիկացի «պլյուս չափսի» (Plus size) մոդել։ Հայտնի է դարձել «Lane Bryant» ներքնազգեստների ապրանքանիշի հետ համագործակցության շնորհիվ։ Հայտնվել է «Elle» ամսագրի շապիկին։ Նկարահանվել է այնպիսի նորաձևության ամսագրերում, ինչպիսիք են «Vogue»–ը, «Harper's Bazaar–ը» և «Glamour»–ը։ Գովազդել է «Levi's» ապրանքանիշը։ Հայտնվել է «The Tonight Show with Jay Leno», «Entertainment Tonight» և «CBS News» հեռուստատաշոուներում և հարցազրույց տվել «NPR» ռադիոյին «պլյուս չափսի» մոդել լինելու մասին։

2016 թվականին դարձել է առաջին պլյուս–չափսի մոդելը, ով հայտնվեց «Sports Illustrated» ամսագրի շապիկին՝ նկարահանվելով «Swimsuit Issue» լողազգեստների ցուցադրման ֆոտոշարքում։

Վաղ տարիներ 
Ծնվել է Լինքոլն (Նեբրասկա նահանգ)։ Ունի երկու կրտսեր քույր։ 1999 թվականից մինչև 2002 թվականը հաճախել է Սքոթի անվան միջին դպրոցը և 2002 թվականից մինչև 2005 թվականը՝ Լինքոլնի հարավ–արևմտյան ավագ դպրոցը։ Բացահայտվել է «I & I» գործակալության կողմից, 2000 թվականին, երբ  գնումներ էր կատարում Օմահայի «Oak View» մոլում։

Գործունեություն 
2001 թվականին Գրեմը պայմանագիր կնքեց  «Wilhelmina Models», իսկ 2003 թվականին՝ «Ford Models» գործակալության հետ։ Իր գործունեության սկզբնական տարիներին Գրեմը հայտնվեց «YM» ամսագրում։ 2007 թվականին Գրեմը հանդիպեց «Vogue» ամսագրի խմբագիր Սելի Սինգերի հետ, իսկ 2009 թվականի հոկտեմբերի հայտնվեց «Glamour» ամսագրի «Այս մարմինները գեղեցիկ են բոլոր չափսերում» հոդվածում՝ բազում այլ «պլյուս–չափ» մոդելների հետ, ինչպիսիք էին Քեյթ Դիլոն Լևինը, Էմի Լեմոնսը, Լիզի Միլերը, Կրիստալ Ռենը, Ջենի Ռանկը և Անանսա Սինսը։ 2010 թվականին Գրեմը հայտնվեց «Lane Bryant» ապրանքանիշի գովազդային հոլովակում։ Հոլովակը ավելին քան 800 000 դիտում հավաքեց ՅուԹյուբում և քննարկվեց «The Huffington Post» և «New York Post» լրատվամիջոցների կողմից։ Նույն թվականի մայիսի 31–ին Գրեմը հայտնվեց «The Tonight Show with Jay Leno» երեկոյան թոք շոուում՝ բանավեճներին անդրադառնալու համար։

2010 թվականի դեկտեմբերին Գրեմը հայտնվեց «Bust» ամսագրի էջերում։ Մասնակցել է «Levi's»–ի մի շարք գովազդային արշավների, այդ թվում՝ 2011 թվականի գարուն–ամառ «Curve ID» հավաքածուն՝ Սաբինա Կառլսոնի, Աննա Լիսբոայի, Մարքիտա Փրինգի և Մակքենզի Ռեյլիի հետ միասին, ինչպես նաև 2010 թվականի աշուն–ձմեռ «Boyfriend» հավաքածուն՝ Ռեյչլ Կլարկի, Աննա Լիսբոայի, Անայիս Մալիի, Մարքիտա Փրինգի և Էշլի Սմիթի հետ։ Գրեմը գովազդել է «Marina Rinaldi» ապրանքանիշի 2012 գարուն–ամառ, 2012 աշուն–ձմեռ և սպորտային 2012 աշուն–ձմեռ հավաքածուները։ Մոդելային աշխատանքներ է կատարել նաև «Addition Elle», «Bloomingdale's», «Elomi lingerie», «Evans», «Hanes», «Liz Claiborne Macy's», «Nordstrom, «Simply Be» և «Target ապրանքնաիշների համար»։ 2012 թվականի դեկտեմբերին Նյու Յորքում Գրեմի լուսանկարով «Lane Bryant»-ի երկու գովազդային պաստառ բարձրացվեց։ Այդ տարվա վերջում  Full Figured Fashion Week's–ը Գրեմին անվանեց «Տարվա մոդել»։

2013 թվականին Գրեմը զբաղվեց «Addition Elle» կանադական պլյուս չափսի ներքնազգեստների դիզայնավորման գործընթացին։ Հանդես է եկել որպես ժյուրիի անդամ «MTV»–ի «Made» իրական հեռուստաշոում։ 2014 թվականի մայիսին հայտնվել է «Harper's Bazaar» ամսագրի աշնանային և գեղեցկության միջազգային հրատարակությունում։ Գրեմը «Elle Quebec» ամսագրի 2014–ի մայիսյան համարի շապիկին էր։ 2015 թվականի «swimsuitsforall»–ի համար Գրեմի նկարահանված գովազդային հոլովակը տեղ գտավ «Sports Illustrated» ամսագրում։ Գրեմը նկարահանվել է «DNCE» խմբի Toothbrush երգի տեսահոլովակում։

2016-2017 թվականներին Գրեմը «Ամերիկայի հաջորդ թոփ–մոդելը» հեռուստաշոուի ժյուրիի նոր կազմում էր։

Բարեգործություն 
Գրեմը շրջել է ավագ դպրոցներով և խոսել մարմնի պատկերի և դրա ինքնընդունման մասին։ Հարավային Աֆրիկայում մասնակցել է մարդասիրական ակցիաների՝ «Themba» հիմնադրամի նախաձեռնությամբ։

Անձնական կյանք 
2009 թվականին եկեղեցում Գրեմը հանդիպել է իր ամուսնուն՝ Ջասթին Էրվինին, ով աշխատում է որպես լուսանկարիչ։ Զույգն ամուսնացավ 2010 թվականին։ Գրեմը «Health at Every Size» շարժման մասնակից է։

Ծանոթագրություններ

Արտաքին հղումներ 
 Պաշտոնական կայք

Ամերիկացի մոդելներ
Պլյուս չափսի մոդելներ